Paşii profetului 
1921 


* PAN 

Acoperit de frunze veştede pe-o stâncă zace Pan. 
E orb şi a bătrân. 

Pleoapele-i sunt cremene, 

zadarnic cearc-a mai clipi, 

căci ochii-i s-au închis - ca melcii - peste iarnă. 
Stropi calzi de rouă-i cad pe buze: 

unu, 

doi, 

trei. 

Natura îşi adapă zeul. 


Ah, Pan! 

ÎI văd cum îşi întinde mâna, prinde-un ram 
şi-i pipăie 

cu mângâieri uşoare mugurii. 


Un miel s-apropie printre tufişuri. 

Orbul îl aude şi zâmbeşte, 

căci n-are Pan mai mare bucurie 

decât de-a prinde-n palme-ncetişor căpşorul mieilor 
şi de-a le căuta corniţele sub năstureii moi de lână. 
Tăcere. 


In juru-i peşterile cască somnoroase 
şi i se mută-acum şi lui căscatul. 
Se-ntinde şi îşi zice: 

"Picurii de rouă-s mari şi calzi, 
corniţele mijesc, 

iar mugurii sunt plini. 

Să fie primăvară?" 

[1920] 


* ÎNFRIGURARE 


Livada s-a încins în somn. Din genele-i de stufuri 
strâng lacrimi de văpaie: 
licurici. 


Pe coastă-n vreji de nouri 
creşte luna. 


Mâni tomnatice întinde noaptea mea spre tine 
şi din spuma de lumin-a licuricilor verzui 
ți-adun în inimă surâsul. 

Gura to e strugure-ngheţat. 


Numai marginea subțire-a lunii 
ar mai fi aşa de rece 
- de-aş putea să i-o sărut - 


ca buza ta. 


Îmi eşti aproape. 
Prin noapte simt o pâlpâire de pleoape. 


[1921] 


* AMURG DE TOAMNĂ 


Din vârf de munţi amurgul suflă 
cu buze roşii 

în spuza unor nori 

şi-aţâţă 

jeraticul ascuns 

sub vălul lor subțire de cenuşă. 


O rază 

ce vine goană din apus 

şi-adună aripile şi se lasă tremurând 
pe-o frunză: 

dar prea e grea povara - 

şi frunza cade. 


O, sufletul! 

Să mi-l ascend mai bine-n piept 

şi mai adânc, 

să nu-l ajungă nici o rază de lumină: 
s-ar prăbuşi. 


E toamnă. 
[1919] 


* VENIȚI DUPĂ MINE, TOVARĂŞȘI! 
Prietenilor mei 


Veniţi lângă mine, tovarăşi! E toamnă, 
se coace 


pelinul în boabe de struguri 


şi-n guşe de viperi veninul. 


C-un chiot vreau astăzi să-nchin 

în cinstea sălbaticei mele minuni, care pleacă 
lăsându-mă singur, 

cu plânsul, 

cu voj, 

şi cu toamna. 

Veniţi mai aproape! - Şi cel care are 

urechi de-auzit să audă: 

durerile nu sunt adânci decât atuncea când râd. 
Să râdă deci astăzi în mine 


amarul 


şi-n hohote mari să-şi arunce pocalul în nori! 


Veniţi lângă mine, tovarăşi, să bem! 
Ha, ha! Ce licăreşte-aşa straniu pe cer? 
E cornul de lună? 

Nu, nu! E un ciob dintr-o cupă de aur, 
ce-am spart-o de boltă 

cu bratul de fier. 


Sunt beat şi aş vrea să dărâm tot ce-i vis, 

ce a temple şi-altar! 

Veniţi lângă mine, tovarăşi! Ca mâne-o să mor, 

dar vă las moştenire 

superbul meu crania, din care să beţi 

pelin 

când vi-e dor de viaţă, 

şi-otravă 

când vreţi să-mi urmaţi! - Veniţi după mine, tovarăşi! 
[1919] 


* VARĂ 


La orizont - departe - fulgere fără de glas 
zvâcnesc din când în când 

ca nişte lungi picioare de păianjen - smulse 
din trupul care le purta. 


Dogoare. 


Pământu-ntreg e numai lan de grâu 
şi cântec de lăcuste. 


În soare spicele îşi ţin la sân grăunţele 
ca nişte prunci ce sug. 

Iar timpul îşi întinde leneş clipele 

şi ațipeşte între flori de mac. 

La ureche-i ţârâie un greier. 

(1920) 


* LEAGĂNUL 
Doamnei Eugenia Brediceanu 


Eram aşa de obosit 
şi sufeream. 
Eu cred că sufeream de prea mult suflet. 


Pe dealuri zorile îşi deschideau pleoapele 
şi ochii înroşiţi de neodihnă. 


Pierdut - m-am întrebat: 
Soare, 

cum mai simţi nebuna bucurie 
de-a răsări? 


Şi-n dimineaţa-aceea fără somn 

cum colindam cu paşi de plumb 

într-un ungher ascuns am dat de-un leagăn. 
Păianjenii-şi ţeseau în el măruntele lor lumi, 
iar carii-i măcinau tăcerea. 


L-am privit cu gândul larg deschis. 

Era leagănul 

în care-o mână-mbătrânită azi de soarta mea 
mi-a legănat 

întâiul somn şi poate-ntâiul vis. 


Cu degetele amintirii 
mi-am pipăit 
încet, 


încet, 

trecutul ca un orb 

şi fără să-nţeleg de ce 

m-am prăbuşit 

şi-n hohote 

am început să plâng deasupra leagănului meu. 


Eram aşa de obosit 

de primăveri, 

de trandafiri, 

de tinereţe 

şi de râs. 

Aiurind mă căutam în leagănul bătrân 
cu mâinile pe mine însumi 

- ca prunc. 

[1920] 


* GÂNDURILE UNUI MORT 


De mână-aş prinde timpul ca să-i pipăi 

pulsul rar de clipe. 

Ce-o fi acuma pe pământ? 

Mai curg aceleaşi stele peste fruntea lui în stoluri 
şi din stupii mei 

mai zboară roiuri de albine spre păduri? 


Tu, inirnă, eşti liniştită-acum! 

Mult a trecut 

de când îmi răsfrângeai în pieptul scund 
un soare nou în fiecare dimineată 

şi-o suferință veche-n orişice amurg? 

O zi? 

Sau poate veacuri? 


Un stânjen doar deasupra mea-i lumină. 

Flori cu sâni de lapte îmi apasă lutul. 

Să pot 

eu mi-aş întinde mâna şi le-aş strânge-ntr-un mănunchi 
să le cobor la mine, 

dar 

pământul poate nu mai are flori. 


Gândul meu şi veşnicia seamănă 

ca nişte gemeni. 

Ce lume se va zbate azi în valurile zilei? 
Ades un zgomot surd mă face să tresar. 
Să fie paşii sprinteni ai iubitei mele, 

sau e moartă şi ea 

de sute şi de mii de ani? 


Să fie paşii mici şi guralivi ai ei, 

sau poate pe pământ e toamnă 

şi nişte fructe coapte-mi cad rnustoase, grele, 

pe mormânt, 

desprinse dintr-un pom, care-a crescut din mine? 


[1921] 
* ÎN LAN 


De prea mult aur crapă boabele de grâu. 
Ici-colo roşii stropi de mac 

şi-n lan 

o fată 


cu gene lungi ca spicele de orz. 
Ea strânge cu privirea snopii de senin ai cerului 
şi cântă. 


Eu zac în umbra unor maci, 

fără dorinţi, fără mustrări, fără căinți 
şi fără-ndemnuri, numai trup 

şi numai lut. 

Ea cântă 

şi eu ascult. 

Pe buzele ei calde mi se naşte sufletul. 
[1919] 


* DIN COPILĂRIA MEA 
Pentru mica mea nepoțică Gigi, 
căreia nu-i plac decât versurile cu rimă 


Păşteam cu alții gâştele-n arinişti. 

Cu gângurit de aur îmi venea câte-un boboc 
şi îmi prindea cu prietenie-n cioc 

sfârcul urechii, 

şi plopii tremurau, străvechii. 


Când toropit priveam prin gene 

cum boii se mişcau prin flori de sânziene 

pe sub sălcii, 

mă miram că ei nu văd 

cu vârful coarnelor ca melcii, 

şi boii - boii-şi rumegau căldura pe sub sălcii. 


Când mă trânteam în pajişte pe spate 
cu ochii către bolta în senin, 
mă-nchipuiam întins cu foalele pe cer, 
lin 

răzimat pe coate. 


Şi-mi mai aduc aminte: 

într-un lan de cânepă 

o sperietoare pestriță de paseri 

se sprijinea 

în par, ca vânturi s-o alinte. 
Ciorchine de turbări avea cercei, 

o vrabie-şi făcuse cuib în pălăria ei. 
Râdeau copiii toţi de ea, 

dar mie mi-era milă 

şi-o iubeam. 


Eram mic 

şi singur socoteam: ea mi-e aproapele 
şi o iubeam. 

Şi mă credeam un mucenic. 

[1921] 


* LA MÂNĂSTIRE 


De trei zile luna creşte ca un fagure 
de miere într-un stup. 


La mânăstire vine-o babă. Zice: 
"Stareţ purtător de bolți cereşti, 
să faci o rugăciune 

de ieşirea sufleţelului din trup”. 


"Pentru cine?" 
"Pentru mine." 


Luna - s-a coborât pe-o biblie 
şi de pe file 
priveşte înapoi la chipul ei spre cer. 


Cu miros de ger în lână vine un bătrân. 

Îi sunt obrajii zdrenţuiţi 

întocmai ca un prapur vechi: 

"Părinte bun, ţi-aduc o pâne şi un strop 

de vin, ca să se roage la altar blândeţea ta”. 


"Pentru cine?" 
"Pentru turma de oiţe." 


Într-un târziu, o fată. Stele care cad 

sau poate-un vânt de toamn-ar şti să spună 
c-a fost frumoasă fata mai demult. 

Zice: 

"Să ţii o liturghie, stareţ sfânt". 


"Pentru cine?" 


"Pentru - gândul meu." 
Luna s-a-ngrădit c-un curcubeu. 


[1921] 


* DAŢI-MI UN TRUP, VOI MUNȚILOR 


Numai pe tine te am, trecătorul meu trup, 

şi totuşi 

flori albe şi roşii eu nu-ţi pun pe fruntem şi-n plete, 
căci lutul tău slab 

mi-a prea strâmt pentru straşnicul suflet 

ce-l port. 


Daţi-mi un trup, 

voi munților, 

mărilor, 

dați-mi alt trup să-mi descarc nebunia 
în plin! 

Pământule larg, fii trunchiul meu, 

fu pieptul acestei năprasnice inimi, 
prefă-te-n lăcaşul furtunilor cari mă strivesc, 
fii amfora eului meu îndărătnic! 

Prin cosmos 

auzi-s-ar atuncea măreţii mei paşi 
şi-aş apare năvalnic şi liber 

cum sunt, 

pământule sfânt. 


Când aş iubi, 

mi-aş întinde spre cer toate mările 

ca nişte vânjoase, sălbatice braţe fierbinţi, î 
spre cer, 


să-l cuprind, 
mijlocul să-i frâng, 
să-i sărut sclipitoarele stele. 


Când aş urî, 

aş zdrobi sub picioarele mele de stâncă 
bieţi sori 

călători 

şi poate-aş zâmbi. 


Dar numai pe tine te am, trecătorul meu trup. 
[1921] 


* FLORI DE MAC 


În frunză de cucută-amară 

îmi fluier bucuriile - şi-o nenţeleasă teamă 
de moarte mă pătrunde, 

cum vă privesc pe malul mării de secară, 
flori de mac. 


Aş vrea să vă cuprind, 

că, nu ştiu cum, petalele ce le purtaţi 
îmi par urzite 

din spuma roşie 

a unui cald şi-nflăcărat amurg de vară. 


Aş vrea să vă culeg în braţe 

feciorelnicul avânt, 

dar vi-e atât de fragedă podoaba, 

că nu-ndrăznesc, 

o, nici la pieptul gândurilor mele să vă strâng. 


Şi-aş vrea să vă strivesc, 

că sunteţi roşii, roşii 

cum n-au putut să fie pe pământ 

decât aprinşii, marii stropi de sânge ce-au căzut 
pe stânci 

şi pe nisip în Ghetsemani de pe fruntea lui Isus, 
când s-a-ngrozit de 

moarte. 

[1921] 


* TĂMÂIE SI FULGI 


Lumini scăpate din cuptor se zbat între pereți. 
Şi trupul moale ca de in curat. 

şi părul ţi l-ai uns peste-o cădelniță-n tămâie, 
fir de fir, 


ca să miroşi la fel c-un patrafir. 


Prin sat trec sănii grele de tăceri. 


Cu genele ghicesc poteca sărutărilor de ieri. 


Fulgi moi şi graşi îmi troienesc 
în pace lumea ca de scrum, 

şi fulgi de-aramă azvârliţi din cer 
par clopoţeii atârnaţi 


de gâtul paşilor de cai pe drum. 


Ciobani întârziaţi pe uliți simt 
că cei cari s-au culcat 

au clipe de tămâie şi de in 
curat. 


Curat. 
[1921] 


* STRIGĂT ÎN PUSTIE 


Cu chiotele-ţi de lumină 
şi cu-adâncul ochilor de mare, 
cu urnele în lut ce ţi le lasă 
nenumăratele fecioare 
cutremurate-n clipa asta 
de-un dor 
pe minunatul tău pământ, 
te chem: 
vino, Lume, 
vin. 

Adie-mi în ureche gânguritul de izvoare, 
la cari în miez de noapte 

nevăzuţi de nimeni strugurii 
desprinşi din viţe ţi s-adună 
să-şi umplă boabele de must, 
şi-apoi - cu dărnicia to de moarte 
vino, 

Lume, 
vin'. 

Şi răcoreşte-mi 
fruntea-nfierbântată 
ca nisipul dogorât 
pe care calcă-ncet, încet 
prin pustie un profet. 


[1921] 


* VERSURI SCRISE PE FRUNZE USCATE DE VIE 


I 
HAFIS 


La început - se ştie - stelele aveau pe cer 
cărările cu stângăcie trase la-ntâmplare; 
din arcuirea zveltă a sprâncenei tale 
a-nvăţat odată Luna 

să-şi arcuiască drumul ei pe boltă 

- peste mare. 

(1921] 


HI 
PSALMISTUL 


Când treci fără sandale pe sub tei, 
porumbii adormiți pe streşini ciuruite 

se trezesc, crezând 

că paşii tăi, mărunţii, runt seminţe azvârlite 
de-o mână bună pentru ei. 

[1921] 


III 

ANACREON 

În vite roşii strugurii par sânii goi 
ai toamnei, care se dezbracă rând pe rând 
de foi. 

Smulge-i tu din trunchiul lor robust 
şi stoarce-i, 

stoarce-i bulgărilor de pământ 

în gură - ca să-ţi văd mânuţele 

de dărnicie tremurând 

şi degetele umede de must. 

[1921] 


IV 
MISTICUL 


Trupul tău şi sufletul, înaltul, îți sunt 
ca doi fraţi gemeni: se-aseamănă aşa de mult că 


nu ştii când e unul, când e altul. 

Eu nu-ţi cunosc la chipu-i numai sufletul. 

De câte ori îţi întâlnesc din întâmplare trupul, nu-l 
bănuiesc, nedumerit mă-ncurc şi cred că-i sufletul. 


[1921] 


* MOARTEA LUI PAN 


I 
PAN CĂTRE NIMFĂ 


Cu strai de broască-n păr răsai din papură, 

o undă 

vrea să te cuprindă şi nisipuri prind să fiarbă. 
Ca dintr-o nevăzută amforă rotundă 

îți verşi mlădie trupul gol în iarbă. 


ŞI vâna de la tâmple îmi zvâcneşte 

ca guşa unei leneşe şopârle 

ce se prăjeşte-n soare, 

mişcarea ta mi-adie murmur de izvoare. 


Ca pânea caldă eu te-aş frânge, 
mişcarea ta mi-azvârle clipe dulci în sânge. 


Nisipuri prind să fiarbă. 


Vară, 
soare, 
iarbă! 
[1921] 


H 


ZEUL AŞTEAPTĂ 
Prin mirişte se joacă 
şoareci şi viței, 

iar vițele de vie 

țin în palme 
brotăcei. 

C-o păpădie 


între buze 

o aştept să vie. 

Nu vreau decât 
să-mi port curate 
degetele răsfirate 
prin părul ei, 
prin părul ei 
şi-apoi prin nori 
s-adun din ei 

ca dintr-un caier 
fulgerele-aşa cum toamna 
strângi din aer 
funigei. 

[ 1921] 


III 
UMBRA 


Pan rupe faguri 
în umbra unor nuci. 


E trist: 
se înmulţesc prin codri mânăstirile, 
şi-l supără sclipirea unei cruci. 


Zboară-n jurul lui lăstunii 

şi foile de ulm 

răstălmăcesc o toacă. 

Subt clopot de vecerne Pan a trist. 
Pe-o cărăruie trece umbra 

de culoarea lunii 

a lui Crist. 

[1921] 


IV 
PAN CÂNTĂ 


Sunt singur şi sunt plin de scai. 
Am stăpânit cândva un cer de stele 
şi lumilor 

eu le cântam din nai. 

Nimicul îşi încoardă struna. 
Azi nu străbate-n grota mea 
nici un străin, 

doar salamandrele pestriţe vin 
şi câteodată: 

Luna. 

[1921] 


V 
PĂIANJENUL 


Gonit de crucile sădite pe cărări 

Pan 

s-ascunse într-o peşteră. 

Razele fără de-astâmpăr se-mbulzeau 

şi se-mpingeau cu coatele s-ajungă pân' la el. Tovarăşi nu avea, 
doar un păianjen singurel. 

Iscoditor, micuțul îşi ţesuse mreaja de mătase în urechea lui. 

Şi Pan din fire bun 

prindea țânțari celui din urmă prieten ce-i rămase. 

Treceau în goană toamne cu căderi de stele. 


Odată zeul îşi cioplea 

un fluier din nuia de soc. 

Piticul dobitoc 

i se plimba pe mână. 

Şi-n scăpărări de putregai 

Pan descoperi mirat 

că prietenul avea pe spate-o cruce. 
Bătrânul zeu încremeni fără de grai 
în noaptea cu căderi de stele 

şi tresări îndurerat, 

păianjenul s-a-ncreştinat. 


A treia zi şi-a-nchis coşciugul ochilor de foc. Era acoperit cu promoroacă 
şi-amurgul cobora din sunetul de toacă. Neisprăvit rămase fluierul de soc. 


[1921] 
* PUSTNICUL 


I 

Muntele Golgota. Întuneric. Un soare mic se vede 
sângeriu prin pâclă deasă. Pe-o stâncă şade Lucifer 
cu aripi de liliac, cu ochii luminoşi de fosfor. Priveşte 
neclintit parcă ar asculta ceva-n tăcere. 


LUCIFER 


Nu s-aude-n larg decât mişcarea 
pământului prin lume. 


Cu aripile sprijinite-n pietre-aştept 

de-un veac aici. 

Când am urcat cărarea 

părea că duc în spate-o cruce grea, 

şi spini ce atârnau în aer mă-nţepau pe frunte. 


Dacă semnele nu mint, 
călcâile îmi odihnesc 
pe stâncile spânzurătorilor. 


SPIRITUL PĂMÂNTULUI 
o voce din adânc 


Cu nouri grei de păcură m-am învălit 

şi c-un potop de fulgere topit-am asprele verigi 
în care ferecat păzeam adâncul lumii. 
De-acum îmi sunt stăpân 

şi pribegind prin cosmice vâltori 

într-un avânt de flacări voi înfrânge 
stavila ce mă desparte de tărie. 

Din veci mă arde-acelaşi gând: 

să fii pământ - şi totuşi să luceşti ca stea! 
Mă bate-n piept al mării val, 

s-apropie izbânda mea. 


LUCIFER 

Din când în când din scoica ta de lut 

te-aud, 

Duh cârtitor, 

cum blestemi omenescul neastâmpăr făr' de spor. 


SPIRITUL PĂMÂNTULUI 


O clipă i-am crezut arhangheli 

în spadă şi-n privire crunţi, 

cu suflete 

ca nişte munți. 

În al nădejdii zbor 

le-am dat ogorul meu, ca să-l ridice-n cer, 
şi doar cu stârvuri m-am ales 

pe urma lor. 


LUCIFER 


Din adâncimea ta te plângi 

că-n bine ei au fost pitici, 

din înălțimea mea regret 

că-n rău au fost cam tot aşa de mici. 


SPIRITUL PĂMÂNTULUI 
Aş vrea din mare să stârnesc un vânt, 


în lună să le spulber ţintirimele 
şi urnele de scrum 


adăpostite în pământ. 


LUCIFER 
tace 
Un fulger luminează întreg orizontul. 


Către cer: 


De-un veac tot stau aici. 
Stăpâne, poţi începe: 
morţii ne aşteaptă! 

O vorbă de le zici, 


spre Tine ei se-ndreaptă 
răsărind din neguri, 


răsărind din stepe, 
Stăpâne, poţi începe! 


Alt fulger 

Întunericul creşte, ochii lui Lucifer luminează ca două stele gemene. După un răstimp apare Adam. 
Suie cărarea şi ajuns în vârful Golgotei suflă în bucium în cele patru părți ale lumii. Un al treilea 
fulger. 


i 

Un cimitir cu cruci de lemn. Întuneric de amurg. Vântul vâjie prin plopii din fața unei clopotnițe şi 
mişcă din când în când clopotul. 

S-apropie spiritul - alburiu, străveziu, astral - al Pustnicului. Trece printre cruci. 


SPIRITUL PUSTNICULUI 


Speriat de-nțelepciunea caldă, plină de ispite, 
ce mi-o şoptea-n urechi 

frumuseţea lumilor - am căutat deşertul. 
M-am ascuns în scorburi de leproşi 

ori vizuini înguste, 

şi numai faguri proaspeţi mi-au fost hrana 

şi lăcuste. 


Vânturi de nisip mi-au ars pleoapele-nroşite 
şi vulturi galbeni s-adunau cunună-n jurul meu 


ca-n preajma unui stârv. 


De lungi mătănii mi s-au îngroşat genunchii 

la fel cu ai cămilelor 

ce zac pe aşternut de piatră. 

Şi ani şi ani - statornic - trupul mi l-am biciuit 
cu râsul şi ocara tuturor 

sălbaticelor mele gânduri aspre ca de foc. 


S-aude dangătul ruginit al clopotului. 


Nici vii, 

nici morti. 

Un vânt pustiu dă pinteni clopotului greu 
ce-a mai rămas în turn. 


Pe cine-ar mai putea să cheme? 

Au răsărit de prin morminte trupurile reci 
ca primăvara mugurii din ramuri 

şi numai eu colind din cimitir în cimitir 
şi nicăieri nu-mi aflu oasele împrăştiate 
ca florile de prun, curate, albe în noroi. 


Le-am căutat prin peşteri şi prin fund de ape, 
prin umede progădii la răscruci 

şi pe sub lespezi vechi de mânăstiri, 

dar nu mi le-am găsit. 


S-apropie de-un mormânt, îi smulge cu putere crucea de lemn şi priveşte cercetător înăuntru. Rând pe 
rând scoate şi celelalte cruci. La unul dintre morminte cade în genunchi şi scurmă cu mânile în iarbă. 


Pământule, dă-mi trupul înapoi, 
Pământule tâlhar, de ce mi l-ai furat, 

de ce mi l-ai ascuns în sânul tău de sloi? 
De l-am hulit 

a fost al meu: 

dă-mi trupul, trupul înapoi! 


III 
În spaţiul nespaţial al cerului. Nouri. Lucifer stă tăcut în lumină, roşu ca de foc şi ascultă. 


VEȘNICUL 
nevăzut 


Eu sunt marea şi izvorul şi sunt bun, 
Eu sunt marea şi izvorul şi sunt drept. 


CORUL CELOR BUNI 
ascunşi în lumină 


Mantaua bolţii largi Tu o purtai pe umeri, 
noi ne ţineam cu mânile de cer 

cum prunci neştiutori se ţin 

de haina mumelor pe drum. 

Şi ne rugam: 

Stăpâne blând, nu ne uita! 

Azi clipele de-ndemnuri bune ni le numeri 
şi surâzând ne chemi la dreapta Ta. 


OSÂNDIŢII 
în întuneric 


Parc-am păşi pe capete de şerpi, 
vârtejuri de pucioasă - măzărichea iadului 


ne-ncolâcesc picioarele. 

Prăpăstiuile scuipă-n calea noastră 

şuier de năpârci. 

În hohot dracii de pe muchi ne-ntâmpină 
cu flori de spânz 

şi mătrăgună, 

stupi de viespi în plete ni s-adună. 


Pe nouri vine spiritul rătăcitor al Pustnicului şi priveşte-ntrebător spre Lucifer. S-aude: 


TEOLOGUL 


nevăzut 


Ca nentrecut iniţiat în lucrurile sfinte 
am fost numit de lume doctor invincibilis. 
Azi intru-n forma celor drepţi. 


O singură-ndoială mă mai chinuie 
în cleştele-i de fer, 

sunt îngrijat de soarta ta, o, Lucifer! 
Răspunde-mi, ţi s-a dat sau nu şi ţie 
putinţa mântuirii? 

N-aş vrea să cad în erezie. 


LUCIFER 


O, mare-i cuminţenia cerească cea de veci, 
ce bine a ştiut s-aleagă oile dintre berbeci. 


Către teolog: 


De teamă să nu cazi în erezie - fără ură 

tu ceri şi de la dracu-nvăţătură. 

În numele lui Dumnezeu, dar cu-ajutorul meu, 
în marile şi neuitatele sinoade 

din orice întrebări schiloade 

ai stors un bob de-nţelepciune. 

Dar vezi, acum mi-e greu 

să-ţi dau răspuns. Când eu-s în joc, 

îmi place să păstrez misterul; 

de vrei însă dogmaticei să-i faci un epilog, 
iată: 

tocmai sosi la judecată 

un biet întârziat. 

E duhul unui pustnic, vine fără trup, 

cât a trăit şi 1-a urât aşa de mult 

că la-nviere nu l-a mai găsit. 

Ce crezi - maestre nentrecut? 


TEOLOGUL 


Mă văd stângaci. 

Nici hotărârile din Laudiceea 

n-au prevăzut această întâmplare. 

Dar meşteşugul mi-l ascut: 

Păcatul - e un rod de-al lutului, de aceea 
cred că nimenea nu-l poate judeca 

fără de haina lui de lut. 


LUCIFER 


Când e vorba de osânde 
nu-ndrăznesc cu doctorii angelici să discut. 


Către Pustnic: 


Nenorocite duh, rămâne deci să te întorci 
pe urgisitul bulgăr de pământ, 

să-ţi cauţi moaştele de sfânt 

şi toate oasele uitate. 

De vrei poţi încerca şi-n altă parte: 

Ştiu eu? - pe alte stele - şi prin alte zodii. 
A racului - pe cât se poate. 


Spiritul Pustnicului pleacă. 


LUCIFER 
singur 


De câte ori priveam această ordine divină 

şi lumea văduvă de cel din urmă strop 

de minte, 

aş fi voit în faţa Celui Veşnic blând să mă ridic 
în arătarea mea de şarpe fără vină- 

şi îmbiindu-i mărul cunoștinței 

umilit să-i zic: 

Nu ţi-ar strica, Înalt-Prea-Sfinte, 

să guşti din el şi Tu un pic. 

[1921] 


